Detroit Red Wings

Detroit Red Wings on yhdysvaltalainen ammattilaistason jääkiekkoseura, jonka kotikaupunki on Detroit Michiganin osavaltiossa. Seura kuuluu NHL:n Itäisen konferenssin Atlantin divisioonaan.

Detroit Red Wings perustettiin vuonna 1926, ja se on historiansa aikana tunnettu myös nimillä Detroit Cougars (1926–1930) ja Detroit Falcons (1930–1932). Se kuuluu Boston Bruinsin, Chicago Blackhawksin, Montreal Canadiensin, New York Rangersin ja Toronto Maple Leafsin ohella niin sanottuun Original Six -ryhmään eli seuroihin, jotka olivat mukana jo ennen liigan laajenemista vuonna 1967. Detroit Red Wings on mestaruuksissa mitattuna liigan kolmanneksi menestyksekkäin seura: se on voittanut mestaruuden yhteensä 11 kertaa, eli vuosina 1936, 1937, 1943, 1950, 1952, 1954, 1955, 1997, 1998, 2002 ja 2008. Seuran tunnetuin pelaaja kautta aikain on eittämättä Gordie Howe, jonka ammattilaiskiekkoura on kestoltaan ja tilastojen valossa NHL:n merkittävimpiä.

Red Wings pelaa kotiottelunsa 20 000 katsojan Little Caesars Arenalla. Seura on suosittu tiedotusvälineiden keskuudessa, ja Detroitin kaupunki on saanut seuran menestyksen myötä lempinimen Hockeytown. Sama teksti lukee Little Caesars Arenan aloitusympyrässä.

Red Wingsillä on farmisopimus AHL-seura Grand Rapids Griffinsin ja ECHL-seura Toledo Walleyen kanssa.

Historia 

Detroit perustettiin vuonna 1926, ja se liittyi samana vuonna liigaan. Koska silloin Detroitissa ei vielä ollut jäähallia, seura pelasi ensimmäisen kautensa Windsorissa. Seuraavalla kaudella joukkue siirtyi Detroitin Detroit Olympia -halliin. Joukkue ylsi ensimmäistä kertaa pudotuspeleihin vuonna 1929, mutta seura hävisi Toronto Maple Leafsia vastaan käydyssä sarjassa. Vuonna 1930 seuran nimi vaihtui Falconsiksi. Vuonna 1932, monen epäonnistuneen kauden jälkeen, uusi omistaja James E. Norris nimesi joukkueen Red Wingsiksi. Joukkue pääsikin loppuotteluihin vuonna 1934, mutta Chicago voitti loppuottelusarjan neljässä pelissä. Detroit voitti historiansa ensimmäisen mestaruuden vuonna 1936, kun se päihitti Toronton neljässä pelissä. Heti seuraavalla kaudella joukkue voitti taas mestaruuden. Joukkue menestyi näiden kahden mestatuuden jälkeen hyvin ja esiintyi useasti pudotuspeleissä.

Mestaruudet ja tason hiipuminen 
Detroit voitti vuonna 1950 jälleen mestaruuden, kun Pete Babando teki voittomaalin seitsemännen pelintoisessa jatkoaikaerässä New York Rangersia vastaan. Kaudella 1951–1952 joukkue tippui Montrealia vastaan konferenssin loppuotteluissa. Seuraavalla kaudella joukkue voitti viidennen Stanley Cupinsa, kun joukkueen avainpelaajina olivat Gordie Howe, Ted Lindsay sekä tulokasmaalivahti Terry Sawchuk. Seuraavan kauden pudotuspeleistä putoamisen jälkeen Detroit voitti vielä kaksi kertaa Montrealin loppuotteluissa. Joukkue menestyi hyvin ja pääsi monina vuosina pudotuspeleihin. Kauden 1966–1967 jälkeen joukkue menestyi heikosti, mitä jatkui aina 1980-luvulle saakka.

Yzermanista Lidströmiin 
Detroit varasi vuonna 1983 Steve Yzermanin, josta tuli seuran johtopelaaja. Yzerman toimi joukkueen kapteenina vuodet 1986–2006, ja hän päätti uransa 3. heinäkuuta 2006. Seura kuului pitkään 80-luvulla mestarisuosikkeihin, mutta joukkue ei menestynyt pudotuspleissä. Lopulta vuonna 1997 joukkue saavutti mestaruuden, kun Detroit voitti Philadelphia Flyersin loppuotteluissa suoraan neljässä pelissä. Seuraavalla kaudella joukkue juhli jälleen mestaruutta, ja heikko menestys vaihtui viimein menestykseen. Tämän jälkeen Detroit teki sopimuksia monen huippupelaajan kanssa varmistaakseen paikkansa huipulla. Seura varasi vahvuuksiinsa muun muassa Nicklas Lidströmin, josta tuli Red Wingsin johtava kapteeni ja ykköspuolustaja.

Kauteen 2022–2023 saakka Red Wings piti hallussaan 50 runkosarjaottelun voittoennätystä, kunnes Boston Bruins rikkoi ennätyksen. Kaudella 1995–1996 Detroit nimittäin saavutti 50 runkosarjavoittoa vain 66 ottelussa. Boston rikkoi ennätyksen 64 ottelussa.

Seuran menestys 

Red Wings menestyi tasaisen hyvin 1990-luvulta 2010-luvulle. Ajanjaksolla seura voitti Stanley Cupin neljästi, kaksi niistä peräkkäin vuosina 1997 ja 1998. Vielä vuosien 2008 ja 2009 loppuotteluissa esiintymisen jälkeen joukkue suoritti kohtuullisen hyvin, ja esimerkiksi kaudella 2011–2012 sitä pidettiin yhtenä suurimmista mestariehdokkaista. Joukkue kuitenkin putosi jo pudotuspelien avauskierroksella Nashville Predatorsia vastaan. Red Wings pelasi pudotuspeleissä 25 vuotena peräkkäin vuosina 1991–2016, mikä on NHL:n historian kolmanneksi pisin pudotuspeliputki Boston Bruinsin ja Chicago Blackhawksin omien ennätysputkien jälkeen. 

Tuolla ajanjaksolla Red Wings teki lisäksi kaksi NHL-ennätystä: Se saavutti 12 kaudella peräkkäin vähintään sata runkosarjapistettä (2000–2012). Lisäksi se saavutti 23 peräkkäisistä kotivoitoittoa 5. marraskuuta 2011 – 23. helmikuuta 2012. Red Wings on voittanut NHL:n runkosarjassa eniten pisteitä keränneelle joukkueelle myönnettävän Presidents’ Trophyn kuudesti, useammin kuin yksikään muu joukkue. Vuodesta 2016 alkaen Red Wings on ollut kuitenkin sarjan heikoimmin menestyneitä joukkueita, eikä se ole pelannut pudotuspeleissä vuoden 2016 jälkeen. 

Red Wings on voittanut Stanley Cupin yhteensä 11 kertaa, ja täten se on mestaruuksilla mitattuna NHL:n historian kolmanneksi menestynein seura Montreal Canadiensin ja Toronto Maple Leafsin jälkeen. Samalla Red Wings on myös useimmin Stanley Cupin voittanut yhdysvaltalainen seura.

Kannattajat 
Red Wingsin kannattajilla on tapana heittää kotiotteluissa, etenkin pudotuspeleissä, mustekaloja jäälle tuomaan onnea joukkueelle. Tavan alkuperäinen ajatus piili siinä, että mustekalan kahdeksan lonkeroa edustivat kahdeksaa Stanley Cupin saavuttamiseksi vaadittua voittoa pudotuspeleissä. Perinteen katsotaan alkaneen vuoden 1952 Red Wingsin ja Canadiensin välisessä loppuottelusarjassa, jonka kolmannessa osaottelussa eräs kalakaupan omistaja heitti jäälle mustekalan Red Wingsin ensimmäisen maalin jälkeen. Red Wings voitti kyseisen ottelun sekä lopulta koko ottelusarjan, ja mustekalan heittäjä väitti temppunsa vaikuttaneen asiaan. Perinteestä on tullut pitkä sekä Red Wingsin ja sen kannattajien yksi keskeisimmistä tuntomerkeistä. Välillä, muun muassa vuoden 2011 pudotuspeleissä, NHL on puuttunut perinteeseen yrittämällä kieltää sen harjoittamisen.

Tunnukset

Detroit Cougars

Detroit Falcons

Detroit Red Wings

Pelaajat

Joukkue kaudella 2023–2024

Joukkueenjohto 
 Päävalmentaja: Derek Lalonde 
 Apuvalmentaja: Bob Boughner 
 Apuvalmentaja: Alex Tanguay 
 Apuvalmentaja: Jay Varady 
 Maalivahtivalmentaja: Alex Westlund 
 Videovalmentaja: L.J. Scarpace 
 Apuvideovalmentaja: Jeff Weintraub 
 Fysiikkavalmentaja: Robert Campbell 
 Kehitysvalmentaja (Euroopassa pelaavat): Niklas Kronwall 
 Huoltopäälikkö: Paul Boyer 
 Puheenjohtaja: Christopher Ilitch 
 Toimitusjohtaja: Steve Yzerman 
 Apulaistoimitusjohtaja: Shawn Horcoff 
 Jääkiekkotoiminnanjohtaja: Bryan Campbell 
 Jääkiekkotoiminnanvarajohtaja: Nicklas Lidström 
 Pelaajakehitysjohtaja: Daniel Cleary 
 Henkilöstöjohtaja: Jiri Fischer 
 Amatöörikykyjenetsinnän johtaja: Kris Draper 
 Euroopankykyjenetsinnän johtaja: Håkan Andersson 
 Omistaja: Mike Ilitch

Ennätykset
Eniten maaleja kaudessa:  Steve Yzerman, 65 (1988–1989)
Eniten syöttöjä kaudessa:  Steve Yzerman, 90 (1988-1989)
Eniten pisteitä kaudessa:  Steve Yzerman, 155 (1988–1989)
Eniten kausia:  Gordie Howe, 25
Eniten jäähyjä kaudessa:  Bob Probert, 398 (1987–1988)
Eniten nollapelejä kaudessa:  Terry Sawchuk, 12 (1951-1952, 1953-1954 & 1954-1955) &  Glenn Hall, 12 (1955-1956)
Eniten pisteitä kaudessa tulokkaana:  Steve Yzerman, 87 (1983-1984)
Eniten pisteitä kaudessa puolustajana:  Nicklas Lidström, 80 (2005-2006)

Hockey Hall of Fame -pelaajat

Jäädytetyt pelinumerot 

Pelinumero, pelaaja (jäädytysvuosi)

 1   Terry Sawchuk (6.5.1994)
 4   Red Kelly (1.2.2019)
 5   Nicklas Lidström (2012)
 6   Larry Aurie (Numero käyttö on lopetettu, ei virallisesti jäädytetty)
 7   Ted Lindsay (10.11.1991)*
 9   Gordie Howe (12.3.1972)
 10  Alex Delvecchio (10.11.1991)*
 12  Sid Abel (1995)
 16  Vladimir Konstantinov (Numero käyttö on lopetettu, ei virallisesti jäädytetty.)
 19  Steve Yzerman (2.1.2007)
 99  Wayne Gretzky (6.2.2000, numero on jäädytetty koko liigassa.)

*Jäädytettiin samassa ottelussa

Joukkueessa pelanneet suomalaiset 
 Valtteri Filppula 2005–2013, 2019–2021
 Ville Husso 2022–
 Ville Leino 2008–2010
 Teemu Pulkkinen 2013–2016
 Olli Määttä 2022–
 Olli Juolevi 2021–2022

Lähteet

Aiheesta muualla 

 Detroit Red Wingsin viralliset verkkosivut

Seulonnan keskeiset artikkelit